《寄上虞周伯起县尉》
宋代·连文凤

忆昔论文向酒边，忽来二十二三年。
别离老泪深春水，今古闲愁积暮烟。
吟作南音怀越士，望穷东浦隔秦天。
梦魂不识曹娥渡，一纸相思寄客船。

作者简介：福州三山人，字百正，号应山。宋末太学生，亦尝为官。宋亡入元，变姓名为罗公福，常与诸遗老结社吟诗。其诗清切流丽，入选月泉吟社为第一名。有《百正集》。